સ્વ. કાનજીભાઇ રાઠોડનો ઉલ્લેખ સહુ ફિલ્મ ઇતિહાસકારો એકિ અવાજે સમગ્ર ભારતના સર્વ પ્રથમ સફળ કોમર્શીયલ ફિલ્મ ડાયરેક્ટર તરીકે કરે છે. હાલ નવસારી જિલ્લાના મરોલી નજીક પોંસરા ગામે ૧૮૯૯ માં માયાવંશી વણકર શ્રી જગાભાઇ મીઠાભાઈ રાઠોડના ઘરે જન્મેલ કાનજીભાઇએ મુંબઈમાં અંગ્રેજી માધ્યમમાં ધોરણ પાંચ સુધીનો અભ્યાસ કર્યો હતો. કાનજીભાઇએ ફિલ્મ કારકિર્દિની શરુઆત ઓરિએંટલ ફિલ્મ કંપનીમાં ફોટૉગ્રાફર તરીકે કરી હતી. જેની ૧૯૧૭ માં બનેલ ફિલ્મ "નરસિંહ મહેતા" (તે જમાનામાં મુંગી ફિલ્મો બનતી હતી) માં તેઓ મુખ્ય હિરો તરીકે હતા. ગાંધી-આંબેડકરનો પ્રભાવ શરુ થાય તે પહેલા અછુત દલિત કોમનો કોઇ વ્યક્તિ તે સમયે ફિલ્મમાં મુખ્ય હિરો બને તે ઐતિહાસીક બાબત કહેવાય.